Suomen nuorisoalan kattojärjestö Allianssi

Historia

Allianssi on perustettu vuonna 1992, jolloin kolme valtakunnallista nuorisotyön palvelujärjestöä (Nuorisotyön Keskus NTK, Kansalaiskasvatuksen Keskus KaKe ja Suomen Nuorisojärjestöjen Yhteistyöjärjestö SNT) yhdistyivät.
Marraskuussa 2011 kokoomuksen, perussuomalaisten ja kristillisdemokraattien nuorisojärjestöt ilmoittivat eroavansa Allianssista työntekijöihin ja rahoitukseen liittyvistä näkemyseroista johtuen. Ero aiheutti eriäviä mielipiteitä muissa poliittisissa nuorisojärjestöissä. Sekä kokoomuksen että kristillisdemokraattien nuorisojärjestöt ovat sittemmin palanneet Allianssin jäseniksi. 
Allianssi toimi perustamisestaan lähtien nimellä Suomen Nuorisoyhteistyö - Allianssi ry, kunnes se muutti nimensä vuoden 2018 syyskokouksessaan Suomen nuorisoalan kattojärjestö Allianssi ry:ksi.

Toiminta

Allianssin toiminnan tavoitteena on nuorten hyvinvointi, ja sen toimintaa ohjaa Allianssin strategia 2021 “Nuoret voivat hyvin”. Allianssin toiminta koostuu edunvalvonta- ja vaikuttamistyöstä sekä nuorisoalalle tarjottavista palveluista, kuten tapahtumista ja koulutuksista. Allianssi tukee toiminnallaan nuorten osallistumista ja yhdenvertaisuutta, esimerkiksi järjestämällä nuorisovaalit eduskuntavaalien yhteydessä.
Allianssi järjestää vuosittain valtakunnalliset nuorisotyöpäivät ja Politiikkaviikon, jonka tarkoituksena on viedä politiikka ja yhteiskunnallinen vaikuttaminen rohkeasti kouluihin. Politiikkaviikko järjestettiin ensimmäistä kertaa vuonna 2018, jolloin viikon kummeina toimivat opetusministeri Sanni Grahn-Laasonen ja oikeusministeri Antti Häkkänen sekä yhteistyökumppaneina useita nuorisoalan järjestöjä. Lisäksi Allianssi koordinoi vuosittain järjestettävää nuorisotyön viikkoa, jonka tarkoituksena on tehdä nuorisoalaa ja sen tekijöitä näkyväksi.
Allianssissa toimii hallituksen lisäksi vuosittain noin 100 luottamushenkilöä eli luottaria. Vuonna 2019 Allianssissa toimii neljä luottariryhmää: Nuorten osallisuus ja vaalit, Kansainvälinen nuorisopolitiikka, Yhdenvertaisuus sekä Nuorisotyön menetelmien kehittäminen. Luottariryhmät kokoavat laaja-alaisesti eri nuorisoalan toimijoita, ja ne valitaan vuodeksi kerrallaan.
Osana Allianssia toimii valtakunnallinen nuorisotiedon kirjasto ja Allianssin nuorisovaihto. Allianssin koordinoi myös järjestöjen ohjelmistolahjoituksia yhdessä TechSoup Suomen kanssa. Vuosina 2018-2019 Allianssi toimii myös yhtenä opetus- ja kulttuuriministeriön nimeämänä nuorisoalan osaamiskeskuksena.
Allianssin toimisto sijaitsee Helsingin Pasilassa, Allianssi-talossa (Asemapäällikönkatu 1). Allianssilla on parikymmentä vakituista työntekijää.
Vuosina 1993-2018 Allianssi järjesti koko nuorisoalan yhteen kokoavia Allianssi-risteilyjä.

Julkaisut

Allianssi julkaisi pitkään nuorisotoimialan AllianssiExpress-ajankohtaistiedotetta ja nuorisoalan ammattilehti Nuorisotyötä. Nuorisotyö-lehden juuret ovat vuonna 1945 perustetun Nuorisotyöntekijöiden yhdistyksen 1946 lähtien julkaisemassa Nuoriso-ohjaaja-lehdessä. 71 julkaisuvuoden jälkeen Nuorisotyö-lehti lakkautettiin vuoden 2017 lopussa. Vuoden 2018 alkusyksystä AllianssiExpress-tiedotteen sijaan Allianssi alkoi julkaisemaan joka toinen viikko Nuorisoalan uutiskirjettä. Marraskuusta 2018 lähtien Allianssi on julkaissut myös kerran kuussa omaa Kahvitauko: Puhetta nuorisoalasta ja sen ilmiöistä -podcastia.